KIRJALLINEN KYSYMYS E-2057/00

esittäjä(t): Francesco Musotto (PPE-DE) komissiolle

(27. kesäkuuta 2000)

Aihe: Bosnia-Hertsegovina

Bosnian serbitasavallalla ja kroaattien ja muslimien federaatiolla ei ole yhtenäisiä markkinoita Bosniassa, mikä on rajoittanut talouden kestävää kehitystä. Aikooko EU edistää yhtenäisen talousalueen luomista?

Bosnia-Hertsegovinan maltilliset saivat kannatusta viime huhtikuussa järjestetyissä vaaleissa. Aikooko EU tukea kumppanuusjärjestelyin maltillisten pormestarien johtamia kuntia?

Ottaen huomioon, että Daytonin rauhansopimuksesta käydyissä neuvotteluissa luodut yhteiset instituutiot eivät toimi tehokkaasti, aikooko EU lisätä näille instituutioille suunnattua teknistä tukea, jotta parannettaisiin valtion viranomaisten ja eri yhteisöjen sekä keskuksen ja syrjäseudun välistä koordinointia?

Christopher Pattenin komission puolesta antama vastaus

(14. heinäkuuta 2000)

Komissio pelkää yhteisten markkinoiden puuttumisen rajoittavan kestävää taloudellista kehitystä Bosniassa ja Hertsegovinassa. Komissio on Bosniaa ja Hertsegovinaa käsittelevässä yhteisön neuvoa-antavassa työryhmässä rohkaissut kumpaakin yhteisöä ja keskushallintoa luomaan sellaiset olot, joissa yhtenäiset kotimarkkinat voivat kehittyä. Bosnian ja Hertsegovinan on määriteltävä toimenpiteet, joiden avulla se aikoo edistää yhtenäisen talousalueen kehitystä ennen vakautus- ja assosiaatiosopimusneuvottelujen aloittamista. Yhteisö tukee kyseisiä toimenpiteitä myös taloudellisesti. Taloudellista apua on myönnetty yhdenmukaisen oikeudellisen kehyksen kehittämiseen vakuutus- ja kilpailualalla sekä välitysmenettelyissä. Yhteisön teknistä tukea myönnetään valtiotasoisten kilpailuneuvoston, kilpailu- ja kuluttajansuojaviraston ja välimieskeskuksen perustamiseen. Euroopan yhteisön vero- ja tulliasioita koskevan avun toimisto (CAFAO) on toiminnallaan edistänyt merkittävästi yhtenäisen talousalueen luomista. CAFAO-ohjelma on avustanut ulkomaankaupan ja taloudellisten suhteiden ministeriötä tulli- ja tariffilakien suunnittelu- ja kehitystyössä. Kyseisten lakien myötä otettiin käyttöön Bosnian ja Hertsegovinan ensimmäinen yhtenäinen tullialue.

Tämän vuoden avustusohjelmalla tuetaan erityisesti kuntien kehitystä. Ohjelman tavoitteena on tehdä yhteistyötä useiden eri kokeilukuntien ja kuntayhtymien kanssa ja siten vahvistaa niiden hallintokykyä ja edistää kuntien välisiä suhteita maan eri osissa. Myös kokeiluluontoisesta rajoitetusta

yhteistyöstä alueen muiden kuntien kanssa saattaa tulla osa ohjelmaa. Koska ohjelma on suunnattu alueille, jotka ovat halukkaita tekemään yhteistyötä Euroopan muiden alueiden kanssa, ohjelma suosii niitä Bosnian kuntia, joiden hallintoon on valittu maltillisia ja uudistusmielisiä virkamiehiä.

Yhteisö on vuodesta 1996 tukenut Bosnian ja Hertsegovinan valtion toimintaa ja yhdistymistä arviolta 29 miljoonalla eurolla. Bosnian yhteiset instituutiot presidentinvirka, parlamentti, ministerineuvosto ja kuusi ministeriötä saavat vuoden 2000 aikana teknistä tukea aiemman valtion instituutioiden avustusohjelman mukaisesti. Uuden ohjelman erityinen tavoite on lisätä koordinaatiota ja yhteistyötä valtion ja yhteisöjen välillä sekä luoda riippumaton ja ammattimainen siviilihallinto, joka osaltaan pyrkii parantamaan keskuksen ja yhteisöjen/syrjäalueiden välisiä suhteita.